Musikante tydens skiet van musiekvideo aangevalRiaan Smit nadat hy aangeval is. Die sanger Riaan Smit, veral bekend as lid van die rock-groep Crimson House, is Vrydag na ŉ hospitaal geneem nadat hy en die musikant Luca Hart tydens ŉ opname vir ŉ musiekvideo net buite Windhoek deur ŉ groep mans aangeval en beroof is. Smit, wat tans in die Kaap bly, het ernstige beserings opgedoen nadat hy met ŉ baksteen in die gesig geslaan is en met ŉ mes in die arm gesteek is. Marinette Potgieter, ŉ agent vir Crimson House, het Saterdag die voorval aan Maroela Media bevestig. Potgieter sê ŉ groep van vyf of ses mans met balaklawas, wat met messe gewapen was, het die twee musikante en drie bemanningslede glo onverwags betrap. “Dit het veral gelyk asof hulle vir Luca en een van die vroue van die bemanning geteiken het,” sê Potgieter. “Riaan het daarom voor hulle ingespring om die vroue te beskerm. Hulle het hom weggestamp en die vroue weer geteiken, maar hy het weer voor hulle ingespring waarna hy met ŉ baksteen geslaan is en toe na die grond geval het.” Smit en Hart met hul aankoms in Windhoek. Die groep is van meer as 20 items toerusting, wat gebruik is om die musiekvideo te skiet, beroof. Onder dié items tel onder meer kameras, selfone en mikrofone. Die verdagtes het nie Smit se kitaar gesteel nie. “Luca se mandolyn, wat vir haar van baie sentimentele waarde is, is ook in die voorval gesteel,” sê Potgieter. Smit is na die hospitaal geneem waar ŉ mediese dokter aanvanklik nié kon sien dat hy ŉ fraktuur aan sy bo-kaak opgedoen het nie. “Hy was Saterdag na ŉ tandheelkundige chirurg wat ons in kennis gestel het dat hy ŉ fraktuur aan sy bo-kaak het. Die chirurg, dr. Chris de Chevonnes Vrugt [die pa van Crimson House se tromspeler], het gesê Smit sal ŉ operasie moet ondergaan om plate in te sit. Hy het ook bloedvate in sy oë gebars,” sê sy. Potgieter moes intussen noodgedwonge twee van Smit se konserte in Namibië kanselleer. Hy het Sondag teruggekeer na Suid-Afrika om Maandag ŉ chirurg in die Wes-Kaap te sien. “Riaan is ons trooper – hy is ŉ regte soldaat. Dis sleg dat ons die konserte moes kanselleer, maar hy sal weer binnekort op die verhoog wees.”